**Ministru kabineta noteikumu projekta “Grozījumi Ministru kabineta 2015. gada 27. oktobra noteikumos Nr. 617 “Darbības programmas “Izaugsme un nodarbinātība” 1.2.2. specifiskā atbalsta mērķa “Veicināt inovāciju ieviešanu komersantos” 1.2.2.1. pasākuma “Atbalsts nodarbināto apmācībām” pirmās projektu iesniegumu atlases kārtas īstenošanas noteikumi”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Projekta mērķis ir Darbības programmas “Izaugsme un nodarbinātība” 1.2.2. specifiskā atbalsta mērķa “Veicināt inovāciju ieviešanu komersantos” 1.2.2.1. pasākuma “Atbalsts nodarbināto apmācībām” 1. kārtas (turpmāk – 1. kārta) ieviešanas nosacījumu pilnveidošana, lai veicinātu efektīvāku Eiropas Reģionālā attīstības fonda (turpmāk – ERAF) apguvi un nodarbināto prasmju pilnveidošanu ar eksporta mērķa tirgu valodu apmācībām. Projekts paredz papildināt 1. kārtas ietvaros atbalstāmās apmācību jomas ar valodu apmācībām. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Eiropas Savienības struktūrfondu un Kohēzijas fonda 2014.-2020. gada plānošanas perioda vadības likuma 20.panta 13. punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1.kārtas ietvaros ar biedrībām ir noslēgt līgumi 16 724 178,99 *euro* apmērā, ietverot ERAF finansējumu 8 999 585,70 *euro* apmērā. Sasniedzamais finanšu rādītājs līdz 2018. gada 31. decembrim ir sertificēti izdevumi 3 736 236 *euro* apmērā. Uz 2017. gada 31. decembri sertificēti izdevumi 4 456 802,7 *euro* apmērā (ieskaitot avansus), ietverot ERAF finansējumu 2 470 223,92 *euro* apmērā. Sasniedzamā finanšu rādītāja apguvei riski nav novērojami. Līdz 2018. gada 31. decembrim provizoriski ERAF apguve tiek plānota 5,8 milj. *euro* apmērā no pieejamajiem 9 milj. *euro*, tādēļ ir nepieciešami grozījumi 1.kārtas Ministru kabineta 2015. gada 27. oktobra noteikumos Nr. 617, lai veicinātu piešķirtā ERAF efektīvāku apguvi.  1. kārtas ietvaros apmācības ir ierobežotas ar ražošanas vadību, inženierzinātnēm, datorzinātnēm, veselības aprūpes pakalpojumiem un citām apmācībām, kas tieši saistītas ar preču ražošanu vai pakalpojumu sniegšanu. Atbalsts līdz šim netika piešķirts atbalsta darbībām, tādām kā klientu servisa nodrošināšana. Vienlaikus Ekonomikas ministrijas (turpmāk – EM) analīze rāda, ka Latvijas preču un pakalpojumu eksports ir diversificēts plašā valstu grupā un ir ar augošu tendenci. Līdz ar to, lai kvalitatīvi apkalpotu ārvalstu klientus viņu valodā, ir nepieciešams uzlabot Latvijā nodarbināto darbinieku valodas zināšanas. Latvijas iedzīvotāji lielākoties pārvalda angļu un krievu valodas. Bet ir novērojams būtisks iztrūkums citu valodu zināšanās, piemēram, skandināvu valodās, lai gan šie ir nozīmīgi un strauji augoši eksporta tirgi. Ņemot vērā, ka klientu apkalpošanā ir svarīga nozares terminoloģijas pārzināšana, ir lietderīgi valodu apmācības organizēt ar nozares biedrību līdzdalību, kas spēs izvēlēties kvalitatīvākos valodu apmācību sniedzējus. Tāpēc EM ierosina turpināt veiksmīgi iesākto 1. kārtas projektu īstenošanu, kas notiek sadarbībā ar nozaru biedrībām un paplašināt atbalstāmo apmācību loku ar eksporta mērķa tirgu valodu apmācībām.  **Tūrisma nozare.**  Pēdējo desmit gadu laikā starptautiskā tūrisma attīstība Latvijā ir piedzīvojusi strauju kāpumu un ieņem nozīmīgu lomu Latvijas tautsaimniecībā. Tūrisma tiešais ieguldījums Latvijas iekšzemes kopproduktā (turpmāk – IKP) ir aptuveni 1 miljards *euro* jeb 4,1% no IKP. Tūrisma netiešais ieguldījums kopā ar saistītajām nozarēm kopumā sastāda 9% no IKP. Tūrisms tieši veido 4% no kopējās nodarbinātības Latvijā (36 tūkst. darba vietas), taču pastarpināti ar saistošajām nozarēm tas veido 9% no Latvijas kopējās nodarbinātības un attiecīgi nodrošina gandrīz 79 tūkstošus darba vietu. Kopējie tūristu izdevumi Latvijā veido 540,8 milj. *euro* gadā.   * **Izmitināšanas sektors.**   Analizējot neto apgrozījuma izmaiņas tūrisma pakalpojumu nozarēs, secināts, ka 2016. gadā izmitināšanas pakalpojumu nozarē, kas ietver darbības veidus atbilstoši Saimniecisko darbību statistiskā klasifikācijas NACE 2. red. 55 klasei, bija vērojams 10,3 % neto apgrozījuma pieaugums, salīdzinot ar 2015. gadu.  Pamatojoties uz Centrālās statistikas pārvaldes (turpmāk – CSP) datiem par tūristu mītnēs apkalpotajiem ārvalstu vairākdienu ceļotājiem Latvijā, secināts, ka tūristu skaits pēdējos piecos gados ir pieaudzis par 65% kopš straujā tūristu skaita krituma krīzes laikā 2008. gadā. 2016. gadā Latvijas tūristu mītnēs apkalpoti 2,3 miljoni viesu, kas ir par 7,7 % vairāk nekā gadu iepriekš. Kopš 2010. gadā uzņemtajiem 1,3 miljoniem viesu šis rādītājs pieaudzis par 75 %.  2016. gadā par 6,7 % pieaudzis ārvalstu tūristu skaits, sasniedzot 1,57 milj. tūristus (68 % no kopējā tūristu skaita), kas ir lielākais tūristu skaits, kāds līdz šim ir bijis Latvijas vēsturē. Latvijā ir viens no straujākajiem ārvalstu tūristu skaita pieaugumiem Eiropā kopš 2005. gada – Eiropas vidējā izaugsme ir 2,9 % gadā, Latvijā – 4,6 %.  Vidējais ārvalstu viesu uzturēšanās ilgums naktsmītnēs Latvijā 2016. gadā – 1,93 naktis, bet 2015. gadā – 1,95 naktis. Vidējais uzturēšanās ilgums viesiem no augsti prioritārajiem tirgiem bija 1,8 naktis, kas bija identisks 2015. gadā. Vidējais uzturēšanās ilgums ārvalstu viesiem turpina samazināties pēdējos četrus pārskata gadus.  Izvērtējot nakšņojošo tūristu skaita izmaiņas 2014.-2016. gadā secināts, ka kopsummā šādu tūristu skaits Latvijā ir palielinājies par 9 % kopš 2014. gada. Savukārt nakšu skaits tūristu mītnēs ir palielinājies par 5 %. Vienlaikus jānorāda, ka ir ievērojami palielinājies naktsmītņu skaits (+ 63) un gultasvietu skaits (+ 3 994 jeb 11% pieaugums). Kopumā 2016. gadā Latvijā bija 607 naktsmītnes ar 37 453 gultasvietām.  Ņemot vērā minēto, tūristu skaits būtiski pieaug un līdz ar to pieaug arī izmitināšanas sektorā nodarbināto skaits. Tādēļ ir būtiski celt šo darbinieku kvalifikāciju un kompetenci, lai nodrošinātu pilnvērtīgu ārvalstu tūristu apkalpošanu un tādējādi nodrošinātu augsta līmeņa tūristu apmierinātību.   * **Veselības tūrisma sektors**.   Saskaņā ar Latvijas Tūrisma attīstības pamatnostādnēm 2014.-2020. gadam veselības tūrisms ir izvirzīts kā viena no Latvijas tūrisma attīstības prioritātēm. Ar veselības tūrismu tiek saprasts gan medicīnas pakalpojumu, gan kūrortu un SPA pakalpojumu eksports. Veselības tūrisms ieņem nozīmīgu lomu Latvijas tautsaimniecībā un ir viens no visienesošākajiem tūrisma veidiem Latvijā.  Pamatojoties uz Veselības tūrisma klastera biedru sniegto informāciju, veselības tūristi Latvijā gadā atstāj aptuveni 20 milj. *euro* par medicīnas pakalpojumiem. Veselības tūrisma klasteris gadā apkalpo vairāk kā 35 tūkstošus ārvalstu pacientus. Veselības tūristi medicīnas pakalpojumiem vidēji tērē 850 *euro*, dienā tēriņi pārsniedz 150 *euro* un pacienti Latvijā vidēji uzturas piecas dienas. Populārākās valstis, no kurām Latvijā ierodas ārvalstu pacienti, ir Vācija un Skandināvijas valstis.  Veselības tūrisms ir specifisks veselības tūrisma virziens, kas Latvijai ir ļoti perspektīvs zemāku medicīnas pakalpojumu izmaksu dēļ. Medicīnas pakalpojumu kvalitāte Latvijā tiek vērtēta kā laba. Ļoti svarīgi aspekti ir servisa līmenis, personāla valodas zināšanas, kas ne vienmēr tiek nodrošināts. Veselības tūrisms rada augstas pievienotās vērtības produktus, izmantojot ārstu augsto profesionalitātes un zināšanu līmeni un piesaistot maksātspējīgus tūristus, taču darbiniekiem trūkst valodu prasmes.  Latvijai jāpilnveido, jāattīsta un jāpaplašina arī kūrorta joma, jo potenciālo klientu loks ir plašs, bet piedāvājums un valodu prasmes ir nepietiekamas. Veselības tūrisms ir pieejams visu gadu, ar zemu atkarību no laikapstākļiem un konkrētas sezonas.  Nozares izaugsmes pamats līdz šim ir bijis valsts stratēģiski izdevīgais ģeogrāfiskais novietojums, sasniedzamība (tiešo lidojumu attīstība), kā arī kultūras un dabas resursi, cilvēkresursi un to radošums, uzņēmējdarbības spēja.  Tomēr, salīdzinot Latvijas ieņēmumus no tūristiem ar pārējām Baltijas valstīm, jāsecina, ka Latvijā tūristu skaits strauji aug, taču skaitam līdzi neaug to vidējie ceļojuma tēriņi.  Tādēļ ir nepieciešams celt Latvijas tūrisma produktu konkurētspēju un kvalitāti, radot jaunus tūrisma produktus ar augstu pievienoto vērtību, nodrošinot, ka tūrists uzturas Latvijā ilgāk un iztērē vairāk naudu tās teritorijā. Veicot pārdomātus ieguldījumus tūrisma nozares konkurētspējas stiprināšanā, ir iespējams vēl vairāk palielināt tūrisma pakalpojumu eksporta apjomus. Līdz ar to ir nepieciešamas investīcijas darbinieku apmācībās un kompetenču celšanā.  **Starptautisko biznesa pakalpojumu centru (turpmāk – SBPC) sektors un eksportējoši uzņēmumi.**  Trīs ceturtdaļas no kopējā ārvalstu investīciju apjoma SBPC sektorā Latvijā sastāda investīcijas no Ziemeļeiropas valstīm: Norvēģija 34 %; Zviedrija 27 %; Somija 13 %. Rīgai un lielajām pilsētām ir liels neizmantotais SBPC potenciāls, un tieši šobrīd ir īstais brīdis, lai rīkotos un piepildītu trūkstošo tirgus daļu ar augstas pievienotās vērtības pakalpojumiem. Sadarbībā ar Latvijas Komercbanku asociāciju, Latvijas Investīciju un attīstības aģentūru (turpmāk – LIAA), Rīgas domi, Ārvalstu investoru padomi un Nacionālo nekustamo īpašumu attīstītāju aliansi aktīvi tiek strādāts pie šī potenciāla īstenošanas. Bankas un citu finanšu un saistīto nozaru uzņēmumiem tiek ierosināts atvērt un/vai paplašināt savus SBPC. Finanšu un saistīto nozaru SBPC Latvijā ir stabili augoši. Šobrīd Latvijas banku sektorā jau darbojas vairāki SBPC, piesaistot teju 900 darbiniekus. Aplēses rāda, ka šajā segmentā Latvijā – Rīgā un lielajās pilsētās – varētu radīt līdz pat 10 tūkstošiem jaunu darba vietu papildus patlaban esošajām 6000 – 8000 darba vietām.  SBPC darba valodas lielākoties ir Ziemeļeiropas, tādēļ visiem darbiniekiem, kas ir iesaistīti komunikācijas procesā, ir jāprot kāda no Ziemeļeiropā izplatītākajām valodām pietiekamā saziņas līmenī. Šobrīd gadījumos, kad nav iespējams piesaistīt cilvēku ar nepieciešamās valodas zināšanām, valodu apmācības nodrošina paši SBPC, bet tas liek uzņēmumam investēt savu laiku un resursus, nesaņemot pretī pat garantiju, ka šis apmācītais darbinieks paliks centrā strādāt.  Pamatojoties uz apkopotajiem rezultātiem no EM un LIAA rīkotajām vizītēm pie 20 lielākajām SBPC kompānijām Latvijā, tiek secināts, ka ziemeļeiropiešu valodu pratēji ir viens no būtiskākajiem iztrūkstošajiem resursiem. Valoda šajā sektorā ir galvenā vērtība, tādēļ, lai veicinātu investīciju piesaisti, kā esošo kompāniju paplašināšanā, tā arī jaunu kompāniju piesaistē, un nodrošinātu veselīgāku biznesa vidi, ir būtiski izveidot un padarīt pieejamas valodu apmācības.  Saskaņā ar EM darbības stratēģiju 2017.-2019. gadam, viens no prioritārajiem darbības virzieniem ir eksports, kas paredz atbalstu eksporta mērķa tirgiem, sadarbībai un ciešākai integrācijai starp Baltijas un Ziemeļeiropas valstīm, klasteru aktivitātēm. Pamatojoties uz apkopotajiem rezultātiem, skandināvu u.c. valodu pratēji ir viens no iztrūkstošajiem resursiem arī eksportējošiem uzņēmumiem, jo saskaņā ar EM aplēsēm, 2017. gada deviņos mēnešos pakalpojumu eksports straujāk attīstījies uz Zviedriju, Īriju, Apvienoto Karalisti un Amerikas Savienotajām Valstīm (turpmāk – ASV), bet preču eksports uz Lietuvu, Igauniju, Krieviju, Vāciju, Zviedriju un ASV.  **Svešvalodu nozīme.**  Palielinoties ārvalstu tūristu plūsmai Eiropā, mobilitātes un globālo migrācijas procesu rezultātā, valodu prasmes kļūst aizvien būtiskākas tūrisma un viesmīlības nozarē. Ārvalstu tūristi sagaida individuālu apkalpošanu viņam saprotamā valodā. Līdz ar to ir būtiski apmācīt izmitināšanas un medicīnas sektoru personālu.  Pamatojoties uz Pasaules Tūrisma organizācijas (turpmāk – UNWTO) datiem, vispieprasītākās svešvalodu prasmes no tūristiem ir angļu, vācu, franču, spāņu, krievu un itāļu valodām. UNWTO norāda, ka liela daļa pasaules viesmīlības nozares uzņēmumi demonstrē neatbilstošu līmeņu darbinieku valodas prasmes.  Pamatojoties uz CSP datiem, visvairāk ārvalstu viesu 2016. gadā uzņemts no Krievijas (208,8 tūkst.), Vācijas (187,8 tūkst.) un Baltijas kaimiņvalstīm: Lietuvas (158,8 tūkst.) un Igaunijas (145,3 tūkst.). Ievērojami pieaudzis viesu skaits no Ķīnas (par 57,8 %), ASV (par 33,9 %), Apvienotās Karalistes (par 22,7 %), Spānijas (par 21,6 %), Somijas (par 21,5 %) u.c.  Saskaņā ar LIAA Tūrisma mārketinga stratēģijas 2018.-2023. gadam projektu, Latvijas prioritārās ienākošā tūrisma mērķa valstis ir Vācija, Lielbritānija, Norvēģija, Zviedrija, Somija un Latvijas kaimiņvalstis (Lietuva, Igaunija un Krievija). Savukārt kā prioritārie tālie tirgi Latvijā ir noteikti Ķīna, Japāna, ASV un Dienvidkoreja. Latvijas ienākošā (ārvalstu) tūrisma mērķa tirgi ir tās valstis, kurām ir vislielākais potenciāls palielināt atdevi no mārketinga investīcijām, kā arī dot ieguldījumu Latvijas tūrisma nozares ekonomisko mērķu sasniegšanā.  Izvērtējot ienākošā tūrisma statistikas datus, LIAA noteiktos mērķa tirgus un valodu zināšanas tūrisma nozarē, nepieciešams nodrošināt iespēju izmitināšanas sektorā un veselības tūrisma sektorā nodarbinātajiem nodrošināt valodu apmācības šādās valodās: angļu, vācu, skandināvu valodas no tuvajiem tirgiem un ķīniešu, japāņu un korejiešu valodas no tālajiem tirgiem.  SBPC nodarbinātajiem un eksportējošiem uzņēmumiem ir nepieciešamas valodu (īpaši skandināvu), izņemot angļu un krievu valodas, apmācības, lai sekmētu Latvijas ekonomikas izaugsmi un nostiprināšanos esošajos eksporta tirgos un jaunu eksporta tirgu apgūšanā. |
| 3. | Projekta izstrādē iesaistītās institūcijas un publiskas personas kapitālsabiedrības | EM |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | 1. kārtas mērķa grupa ir mikro, mazie, vidējie un lielie komersanti. |
| 2. | Tiesiskā regulējuma ietekme uz tautsaimniecību un administratīvo slogu | Vērtējot projektu īstenošanas ietekmi uz administratīvajām procedūrām un to izmaksām, nav identificēts administratīvā sloga palielinājums ne finansējuma saņēmējiem, ne gala labuma guvējiem, ne fondu vadībā iesaistītajām institūcijām. |
| 3. | Administratīvo izmaksu monetārs novērtējums | Projekts neradīs atbilstības izmaksas. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Ņemot vērā, ka projekts neskar plašu sabiedrības loku, par projektu tika diskutēts ar 1. kārtas finansējuma saņēmējiem.  Pēc projekta izsludināšanas Valsts sekretāru sanāksmē tas būs pieejams Ministru kabineta tīmekļvietnē (<http://tap.mk.gov.lv/mk/tap/>) un EM tīmekļvietnē (<https://www.em.gov.lv/lv/es_fondi/normativo_aktu_projekti/inovacija/>). |
| 2. | Sabiedrības līdzdalība projekta izstrādē | 2017. gada 21. decembrī notikusi 1. kārtas Konsultatīvās padomes sanāksme, kurā piedalījās Centrālā finanšu līgumu aģentūra (turpmāk – CFLA) un 1. kārtas finansējuma saņēmēju pārstāvji. |
| 3. | Sabiedrības līdzdalības rezultāti | Kopumā iesaistītās puses atbalsta grozījumu nepieciešamību. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | EM sadarbībā ar CFLA kā sadarbības iestādi. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav |

Ministru prezidenta biedrs,

ekonomikas ministrs Arvils Ašeradens

Vīza:

Valsts sekretārs Juris Stinka

Rogule-Lazdiņa, 67013002

[Una.Rogule-Lazdina@em.gov.lv](mailto:Una.Rogule-Lazdina@em.gov.lv)